text: Skov hærges af gal person med motorsav
  03 februar 2010 kl. 09.27
  Jagten er gået ind på en person med en motorsav, der skærer i træer i Hannerup Skov ved Fredericia. Flere træer er skåret halvt igennem, så de når som helst kan vælte ned på veje eller jernbanen, som går gennem skoven.
  I løbet af de seneste måneder er der blevet savet i mindst otte træer, oplyser skov- og landskabsingeniør ved Fredericia Kommunes natur- og miljøafdeling, Anton Vestergaard, til DR i Vejle.
  Nogle af træerne er allerede væltet.
  Anton Vestergaard kan ikke se et mønster i hærværket. Personen har savet i træer mange forskellige steder i skoven, og vedkommende tager ikke det afsavede træ med sig til for eksempel brænde.
  Hærværket er meldt til politiet, og Anton Vestergaard opfordrer folk i skoven til at kontakte politiet, hvis de hører en motorsav.
  